कर्नाटक : येदियुरप्पा ने कहा, पद नहीं छोड़ूंगा!  
राज्यपाल द्वारा येदियुरप्पा के खिलाफ अभियोजन की मंजूरी देने के बाद आक्रामक मुद्रा में आए मुख्यमंत्री ने पद से इस्तीफा देने से इनकार कर दिया।
राज्यपाल एचआर भारद्वाज द्वारा कर्नाटक के मुख्यमंत्री बीएस येदियुरप्पा के खिलाफ अभियोजन की मंजूरी देने के बाद आक्रामक मुद्रा में आए मुख्यमंत्री ने पद से इस्तीफा देने से इनकार कर दिया। राज्यपाल की मंजूरी के बाद मुख्यमंत्री के खिलाफ आपराधिक शिकायत दर्ज कराई गई।  भाजपा के निशाने पर आए राज्यपाल ने अपनी कार्रवाई का बचाव करते हुए कहा कि कथित भूमि घोटाले और भ्रष्टाचार के आरोपों में दो वकीलों द्वारा दायर याचिका में मुख्यमंत्री के खिलाफ प्रथम दृष्ट्या मामला बनता है।  राज्यपाल की कार्रवाई से कांग्रेस और भाजपा के बीच राजनीतिक तनातनी भी बढ़ गई है।  राज्यपाल की कार्रवाई के बाद बढ़ते राजनीतिक गहमागहमी के बीच भाजपा कार्यकर्ताओं ने दिनभर बंद का आयोजन किया लेकिन पथराव जैसी मामूली घटनाओं को छोड़कर यह शांतिपूर्ण रही।  येदियुरप्पा ने पार्टी अध्यक्ष नीतिन गडकरी के साथ भारद्वाज पर प्रहार करते हुए उन्हें संप्रग का राजनीतिक एजेंट करार दिया जो कांग्रेस के इशारे पर काम कर रहे हैं और उनकी सरकार को अस्थिर करने के प्रयास में हैं। कांग्रेस ने अपनी ओर से कहा कि राज्यपाल को अधिकार है और उनकी कार्रवाई कानून के दायरे में है।  येदियुरप्पा ने एक संवाददाता सम्मेलन में कहा, मुझे क्यों पद छोड़ना चाहिए। उन्होंने कहा, अगर देश में कोई मुख्यमंत्री के खिलाफ शिकायत करता है तो क्या किसी राज्य के इतिहास में किसी ने इस्तीफा दिया है। मुझे क्यों पद छोड़ना चाहिए।